安樂窩中詩一編
作者：邵雍
朝代：宋

paragraphs: 安樂窩中詩一編，自歌自詠自怡然。
陶鎔水石閑勳業，銓擇風花靜事權。
意去乍乘千里馬，興來初上九重天。
忺時更改三兩字，醉後吟哦五七篇。
直恐心通雲外月，又疑身是洞中仙。
銀河洶湧翻晴浪，玉樹查牙生紫煙。
萬物有情皆可狀，百骸無病不能蠲。
命題濫被神相助，得句謬爲人所傳。
肯讓貴家常奏樂，寧慙富室賸收錢。
若條此過知何限，因甚臺官獨未言。